
ประกาศอธิบดีกรมสรรพากร
(ฉบับที่  ๕๗)
เรื่อง	กำหนดหลักเกณฑ์ วิธีการ และเงื่อนไข เพื่อการยกเว้นภาษีเงินได้ ภาษีมูลค่าเพิ่ม 
ภาษีธุรกิจเฉพาะและอากรแสตมป์ สำหรับการบริจาคเพื่อสนับสนุนโครงการสร้างพระสถูปเจดีย์
บรรจุพระบรมสารีริกธาตุบริเวณพื้นที่พระมหาธาตุนภเมทนีดล นภพลภูมิสิริ จังหวัดเชียงใหม่
			

[bookmark: _Hlk219194211]		อาศัยอำนาจตามความในมาตรา ๓ และมาตรา ๔ แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๘๐๔) พ.ศ. ๒๕๖๙ อธิบดีกรมสรรพากร
กำหนดหลักเกณฑ์ วิธีการ และเงื่อนไข เพื่อการยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ สำหรับการบริจาคให้แก่กองทัพอากาศ เพื่อสนับสนุนโครงการสร้างพระสถูปเจดีย์
บรรจุพระบรมสารีริกธาตุบริเวณพื้นที่พระมหาธาตุนภเมทนีดล นภพลภูมิสิริ จังหวัดเชียงใหม่ ที่ได้กระทำตั้งแต่วันที่ ๑ มกราคม พ.ศ. ๒๕๖๘ ถึงวันที่ ๓๑ ธันวาคม พ.ศ. ๒๕๗๐
	ข้อ	๑	การได้รับยกเว้นภาษีเงินได้ของบุคคลธรรมดา สำหรับการบริจาคให้แก่กองทัพอากาศ
ตามมาตรา ๓ (๑) แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร
(ฉบับที่ ๘๐๔) พ.ศ. ๒๕๖๙ จะต้องบริจาคเป็นเงินเท่านั้น โดยบริจาคผ่านบัญชีธนาคารที่กองทัพอากาศ
เปิดไว้สำหรับรับบริจาคเงินเพื่อสนับสนุนโครงการสร้างพระสถูปเจดีย์บรรจุพระบรมสารีริกธาตุ บริเวณพื้นที่พระมหาธาตุนภเมทนีดล นภพลภูมิสิริ จังหวัดเชียงใหม่ เป็นการเฉพาะ ชื่อบัญชี
“รายได้เพื่อจัดสร้างพระสถูปเจดีย์บรรจุพระบรมสารีริกธาตุของ ทอ.”
	ข้อ	๒	การได้รับยกเว้นภาษีเงินได้ของบริษัทหรือห้างหุ้นส่วนนิติบุคคล สำหรับการบริจาค
ให้แก่กองทัพอากาศ ตามมาตรา ๓ (๒) แห่งพระราชกฤษฎีกาออกตามความในประมวลรัษฎากรว่าด้วย
การยกเว้นรัษฎากร (ฉบับที่ ๘๐๔) พ.ศ. ๒๕๖๙ จะบริจาคเป็นเงิน ทรัพย์สินหรือสินค้าก็ได้ 
		(๑)	กรณีที่บริจาคเป็นเงิน ต้องบริจาคผ่านบัญชีธนาคารที่กองทัพอากาศเปิดไว้สำหรับรับบริจาคเงินเพื่อสนับสนุนโครงการสร้างพระสถูปเจดีย์บรรจุพระบรมสารีริกธาตุ บริเวณพื้นที่พระมหาธาตุนภเมทนีดล นภพลภูมิสิริ จังหวัดเชียงใหม่ ชื่อบัญชี “รายได้เพื่อจัดสร้างพระสถูปเจดีย์บรรจุพระบรมสารีริกธาตุของ ทอ.” 
		(๒)	กรณีที่บริจาคเป็นทรัพย์สินหรือสินค้า ต้องเป็นไปตามหลักเกณฑ์และเงื่อนไข ดังนี้
				(ก)	กรณีที่บริษัทหรือห้างหุ้นส่วนนิติบุคคลซื้อทรัพย์สินมาเพื่อบริจาค ต้องมีหลักฐาน
การได้มาซึ่งทรัพย์สินที่ระบุจำนวนและมูลค่าของทรัพย์สินนั้น โดยให้ถือว่ามูลค่าตามหลักฐานดังกล่าว เป็นมูลค่าของรายจ่ายที่บริจาค 


/ (ข) กรณีที่ ...


				(ข)	กรณีที่บริษัทหรือห้างหุ้นส่วนนิติบุคคลนำทรัพย์สินที่ได้บันทึกบัญชีทรัพย์สินของบริษัทหรือห้างหุ้นส่วนนิติบุคคลนั้นมาบริจาค ให้ถือเอามูลค่าต้นทุนส่วนที่เหลือจากการคำนวณหักค่าสึกหรอและค่าเสื่อมราคาของทรัพย์สิน เป็นมูลค่าของรายจ่ายที่บริจาค
				(ค)	กรณีที่บริษัทหรือห้างหุ้นส่วนนิติบุคคลนำสินค้ามาบริจาค ไม่ว่าจะเป็นสินค้าที่ผลิตเองหรือซื้อมาเพื่อขาย ให้ถือเอามูลค่าต้นทุนของสินค้าดังกล่าวที่สามารถพิสูจน์ได้ เป็นมูลค่าของรายจ่ายที่บริจาค แต่มูลค่าดังกล่าวต้องไม่เกินราคาสินค้าคงเหลือยกมา ตามมาตรา ๖๕ ทวิ (๖) แห่งประมวลรัษฎากร
				(ง)	มูลค่าของทรัพย์สินหรือสินค้าที่ซื้อมาเพื่อบริจาคนั้น จะต้องมีจำนวนไม่เกินราคา
ที่พึงซื้อได้โดยปกติ ทั้งนี้ ตามมาตรา ๖๕ ตรี (๑๕) แห่งประมวลรัษฎากร
		ข้อ	๓	ผู้ที่ใช้สิทธิยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ตามมาตรา ๓ และมาตรา ๔ แห่งพระราชกฤษฎีกาออกตามความในประมวลรัษฎากร ว่าด้วย
การยกเว้นรัษฎากร (ฉบับที่ ๘๐๔) พ.ศ. ๒๕๖๙ ต้องมีเอกสารหลักฐานการบริจาคให้กองทัพอากาศ
พร้อมให้เจ้าพนักงานประเมินตรวจสอบได้ ดังต่อไปนี้
		(๑)	กรณีที่บริจาคเป็นเงิน ได้แก่ ใบเสร็จรับเงิน หรือหลักฐานเป็นหนังสืออื่นที่ออกโดยกองทัพอากาศผู้รับบริจาค เช่น หนังสือขอบคุณ ใบประกาศเกียรติคุณ ใบอนุโมทนาบัตร ซึ่งหลักฐานดังกล่าวต้องระบุจำนวนเงินที่ได้บริจาค และสามารถพิสูจน์การรับบริจาคจากผู้บริจาคได้ 
		(๒)	กรณีที่บริจาคเป็นทรัพย์สินหรือสินค้า ได้แก่ หลักฐานเป็นหนังสือที่ออกโดยกองทัพอากาศผู้รับบริจาคซึ่งพิสูจน์ได้ว่า ได้รับบริจาคทรัพย์สินหรือสินค้าจากผู้บริจาค เช่น หนังสือขอบคุณ
ใบประกาศเกียรติคุณ ใบอนุโมทนาบัตร ซึ่งหลักฐานดังกล่าวได้ระบุมูลค่าของทรัพย์สินหรือสินค้านั้น
ตามหลักเกณฑ์ในข้อ ๒
		ทั้งนี้ เว้นแต่กองทัพอากาศได้ทำการรับบริจาคผ่านระบบบริจาคอิเล็กทรอนิกส์ (e-Donation)
ตามประกาศกรมสรรพากร เรื่อง การบริจาคผ่านระบบบริจาคอิเล็กทรอนิกส์ (e-Donation) ลงวันที่
๙ พฤศจิกายน พ.ศ. ๒๕๖๑ ให้ใช้ข้อมูลการบริจาคที่ปรากฏในระบบบริจาคอิเล็กทรอนิกส์
(e-Donation) เป็นหลักฐานประกอบการใช้สิทธิยกเว้นภาษีอากรตามวรรคหนึ่ง โดยผู้ที่ใช้สิทธิยกเว้นภาษีอากรไม่ต้องแสดงเอกสารหลักฐานการบริจาคต่อเจ้าพนักงานประเมิน
			ข้อ	๔	ประกาศนี้ให้ใช้บังคับตั้งแต่วันที่ ๑ มกราคม พ.ศ. ๒๕๖๙ เป็นต้นไป

สมศักดิ์  อนันทวัฒน์
(นายสมศักดิ์  อนันทวัฒน์)
ที่ปรึกษาด้านยุทธศาสตร์การจัดเก็บภาษีฯ รักษาราชการแทน
อธิบดีกรมสรรพากร
		(นางสาวกุลยา ตันติเตมิท)

